LidanRubinov/Halacha-QA huggingface dataset:
שאלה: עבודת לילה ותפילה: אני עובד לילות וחוזר הביתה מעבודתי בסביבות 7 בבוקר. האם כשאני ישן ומתעורר בסביבות הצהריים, ואז אומר תפילות שחר, יש בכך טעם של פגם או הפחתה במצווה לעומת אלו האומרים אותם בבוקר כשקמים? כמו כן, האם נכון יותר להניח תפילין כשאני חוזר מעבודה (בבוקר) או לאחר שינה (בצהריים)? אודה לתשובתך בנושאים אלו.
תשובה: בזמן עלות השחר עליך ליטול ידיים בלי ברכה (אלא אם תתפלל בסמוך לכך). את ברכות השחר תאמר בבוקר לאחר עלות השחר (את הזמן המדוייק של עלות השחר תוכל לראות בלוח השנה שבאתר). אם אתה ישן לאחר צאת הכוכבים, לפני שאתה הולך לעבודה, תאמר את כל הברכות, אם לא, אין לומר "אלקי נשמה" ו"המעביר שינה". ברכות התורה ניתן לומר אם ישנת גם ביום ולא ברכת לאחר שינה זו. כשאתה חוזר הביתה תיטול ידיים בברכת על נטילת ידיים (לאחר שירותים) ותתפלל. לאחר מכן תלך לישון.
שאלה: עליה לקבר ואזכרת 30 בחנוכה: ביום כט כסלו (חנוכה) יחול יום ה-30 של נפטר מעדה התונסאית. מתי יעלו לבית עלמין? ומתי יערכו את האזכרה?
תשובה: עדיף לעלות לפני חנוכה ביום אחד ולערוך אז את האזכרה.
שאלה: שותפות בעסקי נדל"ן: הוקמה שותפות בין צד א לצד ב ומטרתה לפעול בתחום הנדל"ן. הוסכם בין הצדדים כי צד א (עו"ד) מתחייב למצוא ולאתר נכסים במחיר אטרקטיבי ומתחייב למכרם ברווח נאה והפרש המחיר - הרווח יכנס לטובת השותפות ויחולק בין הצדדים שווה בשווה. בנוסף הוסכם כי צד ב יהא אחראי למימון של העסקאות ויעמיד לטובת השותפות את הכספים הנדרשים לצורך כך - לרכישת הנכסים. קרה מקרה בו צד ב (האחראי על המימון) מצא נכס לרכישה בעצמו (ללא צד א ) והנכס נמכר ברווח נאה באמצעות משרד תיווך ולאחר ששולמו דמי תיווך. את כל ההסכמים הרלוונטיים לעסקה ערך צד א (העו"ד) ואף קבל שכ"ט מהקונה. השאלה היא - האם במקרה זה בו למעשה צד ב היה גם זה שהביא את העסקה וגם זה שמימן אותה רשאי לדרוש לעצמו את הרווח מהעסקה במלואו מהנימוק שלמעשה צד א במקרה זה לא הביא את העסקה בהתאם להסכם שביניהם ולכן לא חלים דיני השותפות במקרה זה ואינו חייב להתחלק ברווח?
תשובה: אם לא צוין בהסכם השותפות סעיף שמגביל כל אחד מן הצדדים לעסוק בעניני נדל"ן בנפרד מהשותפות - לכאורה זכותו של צד ב' שמצא נכס לקנות אותו לבד.
שאלה: מסיבת נשים לקראת לידה: סיפרה לי עולה מברזיל שיש שם מנהג לעשות מסיבת נשים לקראת לידה, בה מתאספות נשים ומספרות חוויות לידה, וגם אמא של היולדת או אשה מבוגרת אחרת נותנת לה מעין הדרכה לקראת הלידה והטיפול בתינוק. ויש כמובן גם כיבוד ומתנות. מסיבה מעין זו לא מקובלת בארץ. האם יש חשש שמנהג זה מקורו בעבודה זרה כלשהי או שיש לשלול משום חוקות הגוים, סמוי מן העין וכדומה? לחילופין, האם יש מקום להוסיף למסיבה נופך תנ"כי, סיפורי האמהות וכדומה או פרקי תהלים?
תשובה: ייתכן והמנהג בא להקל על האישה את פחד הלידה ובזה יש לו מקום. אמנם בוודאי שראוי לתת לו גוון אמוני כמו קריאת תהילים ותפילה ל הילד ולגידולו לתורה ומצוות. ובכל זאת כמו בכל טקס - ראוי להתנהג בצניעות ולא להרבות ברעש גדול ומתנות מרובות.
שאלה: "ושמי ה  לא נודעתי להם": בחלום של יעקב הקב"ה אומר ליעקב "אני ה אלוקיך". לאחר מכן בפרשת וארא כשהקב"ה מתגלה למשה הוא אומר לו "וארא אל אברהם אל יצחק ואל יעקב. ושמי ה לא נודעתי להם". בשניהם כתוב את אותו שם. איך אפשר לפתור את הסתירה לכאורה בין הפסוקים?
תשובה: רש"י שם מבאר שאין הכוונה שלא גילה להם את שמו אלא שלא התגלה בשם זה. כלומר המהות והמשמעות של שם זה היא שה' אמת ונאמן לאמת דבריו, ואכן טרם קיים הבטחותיו לאבות.
שאלה: שינוי יעוד מזוזות: לפני מספר שנים שכרתי דירה וקניתי עבורה שתי מזוזות שייעדתי להחליף בה. לבסוף, לא החלפתי את המזוזות מכיוון שהחוזה בוטל כי גיליתי שבבית זה אירע מקרה לא טוב, והמזוזות נשארו בביתי. האם מותר לי להתקין את המזוזות בבית אחר, למרות שייעדתי אותן לבית אחר?
תשובה: היעוד לא מעלה ולא מוריד.
שאלה: שמירה בברכת במזון: נפגשתי עם תופעה של ספרדי שאוכל המוציא במשרד ומסיבה כלשהי צריך לצאת מהמשרד לחדר אחר. והוא מבקש שאשמור לו עד שיחזור. א.אשמח לקבל הסבר הילכתי לעניין. ב.האם יש בזה הבדל בין ספרדי ואשכנזי? ג.אם באמצע הארוחה צריכים לצאת לשירותים - גם צריך שמירה? ד. האם יש הבדל אם מראש יודעים שאני עלול להפסיק ולצאת מהחדר באמצע או לא? ה.האם יש נפקא מינה אם זה "open space" ולא חדר ממש סגור?
תשובה: שאלותיך עוסקות בדין שינוי מקום בסעודה. דין זה נידון בהרחבה בשולחן ערוך סימן קעח ובמפרשים שם וקשה להקיף נושא רחב זה בתשובה קצרה. לכן אפרט רק כמה נקודות ואידך זיל גמור. לכתחילה ראוי לאכול במקום אחד מתחילת הסעודה ועד סופה. אם שינה מקומו, יתכן ויצטרך לברך ברכה אחרונה על מה שאכל (לספרדים) וברכה ראשונה נוספת (גם לאשכנזים) על מה שממשיך לאכול. דין שינוי מקום נפסק לספרדים בכל סוגי המאכלים ולאשכנזים אם אכל כזית פת או כזית מחמשת מיני דגן יכול בשעת הצורך לשנות מקומו. באופן כללי הקלו הפוסקים שמעבר מחדר לחדר באותה דירה ובאותה קומה לא נחשב שינוי מקום (כל עוד החדרים שייכים לאותו אדם ולכן בבנין משרדים גם שינוי מקום באותה קומה יכול להחשב שינוי מקום) ובוודאי יש להקל אם היתה דעתו מראש לעבור לשם או שכך הרגילות שלו (כמו אשה שיוצאת מפינת האוכל למטבח וכד'). פתרון נוסף שקבעו ח הוא שאם אדם משנה מקומו אולם חבירו שאוכל עימו נשאר במקום הסעודה יכול החבר לשנות מקומו ולחזור אח"כ ולאכול במקום הראשון ללא ברכה נוספת כיון שנחשב הדבר שמקום הסעודה לא השתנה כיון שחבירו המשיך לשבת במקום הראשון.(יודגש, מדובר דווקא שחברו אוכל איתו שם ולא מספיק שהחבר נמצא שם) שינוי מקום באותו חדר אינו נחשב שינוי מקום אפילו אם האולם גדול (כמו בחתונות). גם יציאה לשרותים נחשבת באופן עקרוני שינוי מקום אלא שבד"כ אין לזה כ"כ משמעות הלכתית כיון שלרוב השרותים הם באותה קומה ונחשב הדבר לשינוי מחדר לחדר. כתבתי כאן רק חלק מהדינים. כדאי לעיין בספרי ההלכה שמפרטים דינים אלו כמו: וזאת הברכה (פרק ו), ילקוט יוסף (סימן קעח) ועוד הרב יוסף אפריון
שאלה: טעות בתלוש משכורת - האם צריך להודיע?: בחודש האחרון הייתי בחופשה של מספר ימים. הודעתי על כך למי שצריך, אולם מסתבר ששכחו לנכות לי את ימי החופשה האלו בתלוש המשכורת. האם אני צריך להודיע מיוזמתי על הטעות?
תשובה: מצד היישרות עליך ליידע אותם. אם בכל זאת מוותרים לך הם יכולים, אך עליך ליידע אותם כיוון שייתכן ומדובר בטעות.
שאלה: ברכת מעין שלש כשספק אם אכל כזית: קראתי שאם אדם אכל בודאות כזית מזונות, וגם אכל שיעור מסופק של פרי שבעת המינים - שיברך מעין שלש, ויצרף גם את "על הפירות" ל"על המחיה", כי ממילא הוא צריך לברך מעין שלש. שאלתי היא מהו סדר הקדימה לגבי אדם שאכל כזית משבעת המינים, ויש לו ספק לגבי הכזית מזונות: האם יברך "על המחיה ועל הכלכלה ועל העץ ועל פרי העץ", או להיפך: "על העץ ועל פרי העץ ועל המחיה ועל הכלכלה"?
תשובה: נקודת ההנחה של השאלה אינה נכונה. אם אדם מסופק אם אכל כזית מזונות, כיוון שספק ברכות להקל - אינו מברך עליהם וגם אינו מוסיף אותם לברכת על העץ.
שאלה: בת לא יהודיה: בעברי החילוני הייתי עם גויה ונולדה לנו ילדה שכיום היא בת 15, אנחנו נפרדנו ואני נכון להיום חזרתי בתשובה שלמה והבעתי חרטה על מעשיי בכל מקרה נכון להיום אני עדיין נפגש עם הבת שלי מידי פעם והייתי רוצה לשאול מספר שאלות על דרכי ההתנהגות איתה: 1. האם על פי ההלכה מותר לי לנשק ולחבק את ביתי הלא יהודיה? 2. האם מותר לי לנסות ולמשוך אותה לכיוון היהדות ולנסות לשכנע אותה להתגייר? 3. האם בזמן שביתי מתארחת אצלי אני צריך להקפיד שהיא תאכל (אוכל כשר כמובן) בכלים חד פעמיים או שמותר לה לאכול בכלים הרגילים והכשרים שלי? 4. האם מותר לי לברך כנגד שיערות ראשה או שנושא זה כלל לא שייך מכיוון שהיא לא יהודיה?
תשובה: 1. היא בתך הביולוגית ולכן אין חשש הרהור עברה. 2. אם יש סיכוי שתקבל עליה תורה ומצוות, השתדל לגיירה כדי לטהר את זרעך. 3. אין שום בעיה בכלים שלך. 4. אין איסור בשערה.
שאלה: לחמם בקבוק לתינוק בשבת: האם בשבת מותר לחמם שתייה על ידי הכנסת הכוס המלאה במים לתוך ספל מלא במים חמים או שיש בזה בעייה של בישול? מעשה זה מצוי בעיקר בחימום בקבוקים עבור תינוקות.
תשובה: בישול לא שייך בכלי שני, אולם יש שחוששים להטמנה ולכן צריך שהכלי הפנימי יבלוט מעט מעל המים החמים.
שאלה: בישול באמצעות החום של הכלי עצמו: האם מותר לחמם כלי (ולא כל כך משנה איזה כלי) על גבי הפלטה, להוריד את הכלי מהפלטה בשעה שהוא כבר חם, ולשפוך לתוכו מים או שמא יש בזה בעיה של בישול?
תשובה: יש בזה בעיה של בישול.
שאלה: להנות מהטבות של אשתי באוניברסיטה: א. אשתי לומדת באוניברסיטה, ומכיוון שכך היא רשאית לשאול ספרים מהספריה שם. האם יהיה מותר לה לשאול ספר למעני? ב. כמו"כ יש לה הרשאה להיכנס למאגרי מידע אוניברסיטאיים אינטרנטיים. האם בזה יהיה מותר לי להשתמש?
תשובה: האפשרות לשאול ספרים מהספריה האוניברסיטאית הינה זכות של אשתך כסטודנטית ועל כן מותר לה לשאול ספרים לכל צורך שלה, ונראה שגם לתת לבעלה להשתמש בהם. אמנם כיון ששימוש בספר מבלה אותו, "מהיות טוב" עדיף לבקש רשות מהאחראים בספריה. סביר להניח שהם לא יתנגדו. לפי האמור, בשימוש במאגרי מידע בהם לא קיימת הבעיה הנ"ל, אין כל בעיה ואין צורך לבקש רשות. הרב ינון זמיר
שאלה: אמר בשבת "אתה חונן": מי שהתחיל תפילת שבת והיה במודעות שזו תפילת שבת ואחרי ה"אל הקדוש" בא להמשיך בתפלת שבת ובטעות נפלט בשגרת לשון "אתה ח חונן", כשתוך כדי אמירה כבר תפש את עצמו. לכאורה לפי ההלכה שמי שהתחיל את "חונן" צריך לסיים את הברכה של חול ולחזור לתפילה, אבל הוא חזר מיד לתפילת שבת כרגיל כי דוקא זכר שזו תפילת שבת וזה מה שרצה לומר וגם כשאמר "אתה ח חונן" כבר תפש את עצמו רק שכבר לא הצליח להפסיק, האם נהג נכון? (כתבתי "אתה ח חונן" כי זה קרה גם כך וגם כך)
תשובה: אם התחילו את ברכת אתה חונן - יש להמשיך אותה, מכיוון שמעיקר הדין גם בשבת היה צריך להגיד אתה חונן, אלא שבגלל טירחא דציבורא ח הורידו.
שאלה: סעודה רביעית על יין: האם לחולים שסובלים מרגישות לחיטה ניתן להפיק את מלוא התועלת הרוחנית של פת הסעודה הרביעית כששותים רביעית יין או מיץ ענבים ומתכוונים לצאת ידי חובת הלחם?
תשובה: נראה לעניות דעתי שבמקרה כזה היין או מיץ הענבים יכולים לפעול את אותה פעולה במקום הלחם.
שאלה: ספר תנ"ך בתוך תיק: האם מותר להניח תיק ובו נמצא תנ"ך או כל ספר קדוש על הרצפה? אם כן, איפה אפשר למצוא את ההלכה?
תשובה: מותר להניח תיק ובו ספר קודש על הרצפה. האחרונים הוכיחו זאת, בין השאר, מדברי הבאור הלכה (סימן מג ד"ה ומניחן) שהתיר להניח תפילין שנמצאים בתוך הכלי (שאינו הכלי הרגיל שלהם) על הרצפה, ק"ו מלספר שקדושתו קלה מתפילין.  דין זה מובא בספר 'גנזי הקודש' פרק ב הלכה ג. הספר עוסק בדיני גניזה, תשמישי קדושה וכבוד ספרי קודש
שאלה: יום הזכרון לאבא בשנה מעוברת: אבא נפטר באדר תש"ע, שנה פשוטה. האם סופרים י"ב חודש (עברי) ואז האזכרה תהיה באדר א תשע"א, או י"ב חודש (ע"פ הלועזי) ואז האזכרה באדר ב תשע"א. אנו אשכנזים, אם יש הבדל. וכן, האם יש הבדל בין שנה הראשונה לפטירה, לבין השנים הבאות? יישר כח גדול לרב אריאל שליט"א
תשובה: הולכים לפי התאריך העברי. בשנה מעוברת האזכרה העיקרית היא באדר ראשון.
שאלה: סומא חשוב כמת?: רציתי לדעת למה סומא פטור ממצות ציצית ומצות נר חנוכה ושאר המצוות אינו פטור?
תשובה: הוא פטור ממצוות אלו כיוון שמצוות אלו תלויות בראיה והוא לא יכול לראות. כשם שחירש פטור מתקיעת שופר, ומי שאין לו יד פטור מהנחת תפילין של יד.
שאלה: אם.פי עם שיעורי תורה: האם מותר להיכנס לבית שימוש עם אם.פי שיש בו שיעורי תורה?
תשובה: כן. דברי התורה לא כתובים שם אלא נמצאים רק באותות דיגיטליים.
שאלה: לימוד תורה לאחר הישיבה: לכבוד הרב ש. יוסף וייצן שליט"א, לפני כמה חודשים סיימתי את לימודיי בישיבת ההסדר לאחר 5 שנים והתחלתי ללמוד באוניברסיטה. לצערי, מאז שהתחלתי ללמוד באוניברסיטה אני כמעט ולא לומד תורה, דבר שגורם לי לצער רב. אני מרגיש פשוט שאין לי את החשק שהיה לי, והדבר גורם לי לצער רב. וזה לא שאין לי זמן, דווקא יש לי זמן ואני פשוט לא מנצל אותו כמו שצריך. ועד שלפעמים כבר יש לי את החשק ללמוד, אני אומר לעצמי שאולי עדיף לחזור על החומר שלמדתי באוניברסיטה בזמן הזה. אבקש מהרב שידריך אותי מה לעשות ואיך להחזיר את החשק שהיה לי בעבר.
תשובה: ח המליצו וחייבו לקבוע עתים לתורה. המשמעות היא לקבוע זמן מוגדר שהוא לא הזמן שלך. גם אם אין לך חשק הוא לא זמן שלך, הוא זמן של הקב"ה. תשב בזמן הזה ליד ספר אפילו בלי לפתוח אותו. מעבר לכך, קח את מה שאמרו חכמים שאין אדם לומד אלא איפה שליבו חפץ. תלמד את הדבר שהכי מושך אותך, אם זה אמונה או פרשת שבוע או דבר אחר. העיקר שתקבע זמנים ללמוד. הדרך הנוספת שחכמים אמרו, או חברותא או מיתותא. אם אתה לא יכול ללמוד לבד תקבע לימוד בחברותא או לחילופין להשתייך לחבורה שלומדים ביחד בשיעור.
שאלה: ברכת אשר יצר בשחרית: מדוע ברכת אשר יצר נאמרת דווקא בתפילת שחרית?
תשובה: ברכת אשר יצר לא נאמרת דווקא בתפילת שחרית אלא לאחר כל פעם שאדם מתפנה. הרב יוסף אפריון
שאלה: לימודי וטרינריה: כל חיי רציתי להתעסק בבעלי חיים ושנה שעברה שהתוודעתי לבעיות השונות עברתי להתעניין בלימודי מיילדות. בחודשים האחרונים זה חוזר ולא נותן לי מנוח. השאלה מציבה אותי במצב מאוד מסובך מבחינתי: האם מבחינה אידיאולוגית אלך ללמוד מיילדות אבל ארגיש "צביטה חזקה מאוד בלב" או שאלך עם ההרגשות שלי? בכלל אני חושבת על הבית שאני רוצה להקים ומפחידה אותי המחשבה שהאדם שאיתו באמת אני רוצה להתחתן לא יקח בחורה שעוסקת בדברים כאלו. למדתי תורה כל חיי, וכן שנה שעברה העברתי שנה שלמה במדרשה מדהימה, עכשיו אני מרגישה שהכל מתנגש לי ושכביכול הקב"ה "לא מרשה" לי (בגלל ההרגשות המתנגשות) ללמוד וטרינריה. מה לעשות? אני כמעט מיואשת.
תשובה: פעלי לפי משיכת ליבך. אם כי מבחינה רציונאלית יש מקום להעדיף עזרה לבני אדם מאשר לבעלי חיים, בפרט בהבאת חיי אדם לעולם. אך אין אדם למד אלא במקם שליבו חפץ. אל תדאגי תמצאי חתן ראוי לך בכל מקצוע שתלמדי.
שאלה: החזר הלוואה או מעשר כספים: ברצוני לשאול לגבי סדר עדיפויות בעניין החזרת הלוואה או מעשר כספים. אנחנו זוג צעיר עם ילד. אשתי סטודנטית ואני מרוויח כ9000 ש"ח בחודש. לפני מס חודשים קנינו דירה (עם משכנתא) ובנוסף הוריי הלוו לנו כ60,000 ש"ח. מאז קניית הדירה אנחנו במינוס ולא מצליחים להיפתר ממנו וגם לא להחזיר להורים אפילו חלקים מהחוב. לאחרונה המצב הכלכלי של הוריי הורע וכעת אני נמצא בדילמה לגבי החזרת החוב (יש לציין שמאז שהתחלתי לעבוד אני נותן באופן קבוע מעשר כספים וקשה לי לחשוב איך אני מפסיק עם המנהג הזה), מעבר לכך אני לא רוצה לעשות חשבון להחזר מעשר בעתיד כי אני מפחד שזה יהיה נדר שאני לא אקיים מכל סיבה שהיא. אשמח לשמוע את דעת הרב בנושא.
תשובה: פרעון החוב קודם. אך השאירו סכום מסויים לצדקה.
שאלה: לגעת במאכל טרף: כאשר מישהי אוכלת חזיר שלא נדע ולאחר מכאן נוגעת בדברי או מנשקת אותי בלחי (אני נקבה). האם זה אומר שנגעתי במאכל טרף?
תשובה: אם היא אכלה, מן הסתם פניה נקיות כעת ואת לא נוגעת במאכל טרף. בכל מקרה, אין איסור לגעת במאכל טרף, צריך להשתדל שלא יגיע ממנו לפה.
שאלה: נר חנוכה בחצר ללא חומה: האם עדיף להדליק את נר החנוכה בחלון (פונה לרשות הרבים) או לחילופין באקווריום בפתח החצר (שאינה מוקפת חומה) ואז פרסום הנס גדול יותר מאשר בחלון. פתח הבית לא נראה לרבים, ומדליקים רק חנוכיה אחת. האם שונה הדין כאשר יש אותה רמה של פרסום הנס? האם נכון כי על-פי החזו"א, ואולי לפי רש"י, אם ידליק בחצר כגון זו לא יצא כלל?
תשובה: אם החלון נראה טוב ברחוב, הדליקו בחלון.
שאלה: לבשל פרווה לאחר חלב או בשר: אם השתמשתי בכלי שבושל בו תבשיל בשרי, רחצתי אותו ובשלתי בו פחממה - פרווה, מה דין התבשיל? האם עלי לחכות 24 שעות בכדי שאוכל לבשל בכלי מאכל פרווה ולאכול לידו דבר חלבי או לשתות אחריו קפה? כנ"ל לגבי כלי חלבי שבושל בו תבשיל חלבי ואח"כ אני מנקה אותו ורוצה להכין אוכל פרווה. אודה לרב על הבהרת הסוגיה. עד היום נהגתי לחכות 24 שעות משימוש חלבי או בשרי למעבר לפרווה. כולם טוענים בפני שאני מחמירה שלא לצורך.
תשובה: כלי שהשתמשו בו לבישול בשר וניקו אותו היטב ולאחר מכן בישלו בו מאכל פרווה, המאכל נחשב לפרווה. כלומר, אין צריך לחכות אחריו שש שעות. לגבי לאכול אותו עם חלב, לדעת הספרדים הוא נחשב לפרווה לגמרי ולכן מותר לאכול אותו עם חלב ממש. לדעת האשכנזים, מותר לאכול אותו בארוחה חלבית אולם לא עם דברים חלביים ממש. דוגמא: אם בישלת תפוחי אדמה בכלי בשרי ואת מעוניינת לאכול אותם בארוחה חלבית. לספרדים מותר לאכול אותם עם גבינה וכד'. לאשכנזים מותר לאכול באותה ארוחה גם גבינה וגם תפוחי אדמה אולם בתנאי שלא ביחד. אסור, למשל, לאכול אותם מוקרמים. אם את מחכה עד לבישול מאכל הפרווה 24 שעות את יכולה, גם לאשכנזים, לאכול אותם עם גבינה.
שאלה: להעלים לבתי חצאית לא צנועה: האם מותר להעלים לבתי חצאית שאינה צנועה, למרות שהיא כבר גדולה מעל גיל 18?
תשובה: אם היא קנתה בכספה שעבדה והרוויחה, החצאית שלה. אך אם היא קנתה בכספך, החצאית שלך ואת יכולה לעשות בה כרצונך. עם זאת, תשקלי טוב אם זו הדרך הראויה. כדאי שתגשי בנחת ותסבירי לה מה משמעות הצניעות. החושפנות היא משיכת תשומת לב לגוף במקום לאישיות והדבר גורם נזק לה ולגברים.
שאלה: מים כמכשירי טומאה: מדוע מים מכשירים פירות וכד לקבל טומאה? רש"י אומר: "למדך הכתוב שלא הוכשר ונתקן לקרות אוכל לקבל טומאה, עד שיבואו עליו מים". השאלה היא למה? מה הענין הרעיוני שהפרי נקרא אוכל רק אחרי נתינת מים עליו?
תשובה: בדרך כלל מים או שאר משקים הם מכשירים את הדבר שיהיה ראוי לאכילה, או על ידי נקיון או על ידי בישול. האוכל לא מקבל את החשיבות שלו אם אינו עובר את ההכנות האלו.
שאלה: מקהלת בנות אולפנה נווה הרצוג: לכבוד ראש השנה הוזמנו כל עובדי המפעל להרמת כוסית. על הבמה הופיעו מקהלת בנות אולפנה נווה שרה הרצוג מפרדס כץ באולם גדול וגדוש בעובדים ושרו שרים (המפעל מאמץ את האולפנה) אני מבקש ללמוד את דעת הרב על קול אישה, הופעה של בת ישראל בפני צבור, והיצוג של הרבנית שרה הרצוג, האם זו דרכם של הרבנית? אני חייב לציין שהלבוש היה צנוע לידיעה: יש לאולפנה אתר באינטרנט שבו רואים את הבנות מופיעות בפני ציבור חובשי כיפה.
תשובה: האם אתה המנהל?
שאלה: לעלות לארץ ישראל בכל מחיר: האם לפני אלף שנה או חמש מאות שנה היה חיוב כל רגע על היהודים לעזוב את הכל ולעלות לארץ ישראל בכל מחיר למרות הסכנה בדרך והרעב בארץ, כמו שנראה מר יהודה הלוי שאומר למלך כוזר מצאת מקום חרפתי, או שזה היה מידת חסידות להסתכן לצורך כך? ואם יש בזה חיוב כמו שנראה מריה"ל, מדוע האמוראים והראשונים לא עזבו הכל ועלו? או לפחות עודדו את העם לכך?
תשובה: כנראה שזה היה רק מידת חסידות. חלק מגזרת הגלות היתה שלא היה אפשר לעלות בחומה. הקב"ה מנע מאיתו באונס מלהגיע לארץ ישראל. לא היה צורך לסכן את הנפש בכדי לעלות לארץ. מי שעלה זה היה במידת חסידות.
שאלה: אירוסין לבת בשנת אבל של אמה: האם מותר לעשות מסיבת אירוסין כאשר אמה של הבת באבל על אביה?
תשובה: אין בעיה לעשות אירוסין, ולהיפך רצוי לעשות בהקדם וגם את החתונה לא לדחות. הבעיה היא ההשתתפות של האמא במסיבה משום כבודו של אביה. אם היא יכולה עדיף שהיא לא תשתתף בכלל באירוסין. אם היא רצה בכל זאת להשתתף, אז שתהיה שם מלצרית וכדו' במקום שתשב בין המסובים.
שאלה: המשך לשאלה: גניבת דעת בשוק ההון: להלן שאלה וששאלתי ותשובה עבורה: שאלה: ידוע שקיימות בעיות הלכתיות בשוק ההון כגון: איסורי ריבית, שבת וכו. ידוע גם שישנן פירמות בשוק ההון שמודעות שיש ציבור משקיעים שחשוב לו לא לעבור על איסורים אלו ולכן הן מתאימות את עצמן לציבור הנ"ל, דואגות שיהיה להן היתר עיסקא וכדומה. המידע הזה לא ממש זמין, אני עד כה לא מצאתי בתשקיף של פירמה מסויימת את ההיתר עיסקא שלה או איזו התייחסות כלשהי לנושא. קיימים בשוק בתי השקעות שיש להם משגיחי כשרות, קרנות נאמנות, פנסיה ועוד, המשגיח דואג שכל נכס שהמוסד קונה כשר, שיש לו היתר עיסקא, שאין בעיה של חילול שבת וכו. האם אני יכול להכנס לתשקיפים של המוסדות הנ"ל ולראות במה הם משקיעים וללמוד מהם?ובכך אני אדע שהנכס כשר. היות ואני לא מצליח להשיג את המידע הזה לבד. האם אני גוזל מהם דעת? הרי שזאת מלאכה שהם מבצעים תמורת זה שאני אמור להיות לקוח שלהם. (כמובן שהם גם מנהלים את ההשקעות בצורה מסויימת מה ששונה שאם אני רק אקנה מוצרים כמו שלהם במינון שונה ואז אני לא מקבל שירות מלא מאותו מוסד). האם הסוגייה נכונה גם לגבי כל השקעה? נניח ומניחים את הצד ההלכתי של השקעה כשרה בצד, אני יכול ללמוד ע"י דוחות של פירמות מסויימות כיצד הן משקיעות ולהעתיק אותן?
תשובה: אם הדוחו"ת או התשקיפים הללו הם מידע פרטי של החברה שאינו נגיש לצבור, והם אינם מעוניינים שיסתכלו עליהם, יש כאן איסור גניבת דעת. יתרה מזאת, מי שמתבונן בהם בכדי ללמוד איך להשקיע יתכן שעובר על איסור  יורד לאומנותו של חברו. אם ברצונך לקנות מהם ולוודא שהכל כשר אין לך ברירה אלא לסמוך על המשגיחים או לבקש רשות להסתכל בתשקיפים, ואם אתה עדיין חושש פשוט אל תקנה. הרב ניר אביב עד כאן השאלה שנשאלה. ועכשיו לשאלה החדשה: אבל העניין במקרה הנ"ל שברור שמן הסתם החברה (בתי ההשקעות למינהם) לא מעוניינים שייקחו מהם את המידע הזה, יחד עם זאת, התשקיף הוא ממש לא סודי ולא פרטי, הם מחויבים מתוקף חוק ניירות ערך לפרסם את התשקיף. את התשקיף אני משיג ללא מרמה בלי כל בעיה. מן הסתם החברה יש לה אינטרס לשמור על האסטרטגיות שלה או על יצירת המידע שלה, במקרה הזה אני מתאר לעצמי שהחברה הייתה מעדיפה שלא יראו באיזה נכס היא משקיע ומכאן ללמוד שהוא כשר ובכך ניתן יהיה להשקיע באופן פרטי ולא דרכה באותו הנכס. אבל מצד שני היא מחויבת לפרסם את המידע הזה בציבור, מה שהופך את המידע למאוד זמין ולא חסוי. האם עדיין יש בעיה ללמוד מהם? מראש תשובה: אם בתי ההשקעות מחוייבים לפרסם את התשקיף על פי חוק ואינם יכולים להסתירו, מותר לך להתבונן בו ואף ללמוד מתוכו כיצד והיכן להשקיע ואין בזה משום יורד לאומנות חברו, אלא דין של 'זה נהנה וזה לא חסר'. הרב ניר אביב
שאלה: מצות משיבולת שועל לחולי צליאק: חולי צליאק שאינם יכולים לאכול חיטה מקמח חיטה, האם יש עדיפות שיאכלו מצות משיבולת שועל של ימינו או מאחר ולדברי פרופ פליקס זה אינו שיבולת שועל של ח אין בזה שום מעלה?
תשובה: יש מסורת והיא הקובעת.
שאלה: מצות משיבולת שועל לחולי צליאק: חולי צליאק שאינם יכולים לאכול חיטה מקמח חיטה, האם יש עדיפות שיאכלו מצות משיבולת שועל של ימינו או מאחר ולדברי פרופ פליקס זה אינו שיבולת שועל של ח אין בזה מעלה?
תשובה: אם יש ספק בזיהוי - זה בעיה כיוון שאינו יוצא ידי חובת מצה.
שאלה: להדליק נר נוסף בשבת: אשה שמדליקה נרות שבת כמספר נפשות ביתה ומחמת שנשברו הכוסיות לנרות הדליקה במשך מספר שבתות שני נרות בלבד (בסוברה שניתן לעשות כך שהרי זה המנהג כשמתארחים במקום אחר) - האם צריכה לקנוס עצמה מכאן ולהבא ולהדליק נר נוסף מעבר למספר נפשות ביתה?
תשובה: מכיוון שבסופו של דבר האישה הדליקה שני נרות ולא ישבו בחושך - אינה צריכה לקנוס את עצמה.
שאלה: הקריאה ללכת אחרי מפלגת ישראל ביתנו: ראיתי שאתמול בכינוס הרבנים נגד ההקפאה נקראה הקריאה ללכת אחרי מפלגה גדולה, קרי מפלגת ישראל ביתנו של ליברמן. האם אין בעיה ללכת אחרי מפלגה זו התומכת בגלוי בנישואין אזרחיים?
תשובה: וודאי שיש בעיה ללכת אחרי מפלגה זו. יש מפלגות אחרות שאינם תומכות בהקפאה והם נגד נישואים אזרחיים.
שאלה: שעורי תורה משותפים: האם ניתן לקיים שיעור תורה קבוע שמשתתפים בו זוגות נשואים היושבים ביחד סביב שולחנות. במידה ולא, האם אפשר להקל בשיעור חד פעמי שיושבים בצורה מעורבת נשים וגברים?
תשובה: לימוד תורה ראוי שייעשה בקדושה.
שאלה: יחסי עובד מעביד: לאחרונה עבדתי מעט ועלו לי מס שאלות ביחסי עובד -מעביד. 1. כדי ללכת למקום העבודה (אני מקבל שכר גם על זמן ההליכה) יש דרך שהיא יותר קצרה (מבחינת זמן) אך היא לא סלולה ולכן לא כ"כ נעים ללכת בה, ומצד שני יש את הדרך הסלולה אך הארוכה. האם עלי ללכת בקצרה? אציין שבעניני הפרטיים אני הולך בדרך הלא סלולה. 2.העבודה שעבדתי בה עשתה אותי מסריח וכמובן התקלחתי מיד לאחר העבודה- האם אני יכול לצרף את הזמן הזה לחשבון השעות? 3. בעבודה קיבלתי משימה במקום מסוים והמעביד אמר לי להתקשר אליו כשאסיים כדי שיבוא לקחת אותי למקום העבודה הבא, הזמן שיקח לו להגיע אלי הוא 10 דקות- האם אני צריך להתקשר אליו 10 דק לפני סיום המשימה או שאני יכול להקשר רק בסופה, ובכך אני מרויח 10 דק של מנוחה?
תשובה: 1. אם לא הגבילו אותך אינך חייב ללכת בדרך הלא סלולה. 2. לכאורה נראה שזה לא נחשב כחלק מהעבודה אלא אם כן סוכם אחרת עם המעסיק. 3. אם אתה אדם ישר ראוי שתתקשר לפני שאתה מסיים.
שאלה: התיחסות לגדולי ישראל : בעקבות מאורעות התקופה, לדעת הרב, איך צריכה להיות ההתייחסות לגדולי ישראל שדעתם משפיעה על החלטות מדיניות, כאשר אנו רואים פעם אחר פעם שהמציאות מוכיחה שהם טועים. ומה גם שכבר בעבר הם ביקשו סליחה והתפייסו עם ציבור המתנחלים והודו בטעותם, ובכל זאת הדברים חוזרים על עצמם.
תשובה: אילו זכינו היו כל גדולי התורה מאוחדים בעמדה שחובה עלינו לשמור את כל הארץ בידינו. ועלינו להתישב בכל מקום ומקום ולקיים את מצות ד' וירשתם אותה וישבתם בה. אנו נאמנים לדרכו של מורינו ורבינו הרב צבי יהודה הכהן קוק זצ"ל שקבע שחובה על כל מי שבידו למנוע כל ויתור על משהו מארץ חיינו. ועלינו להוקיר ולכבד באופן מיוחד את גדולי התורה הגיבורים בגבורתה של התורה הנאבקים למען שלמותה של ארץ ישראל בידינו.
שאלה: עצי נוי בבית קברות: האם מותר לטעת עצי נוי בבית עלמין? האם לאחר שניטעו יש לעקור אותם? האם יש להתחשב במשפחות הנפטרים לפני עקירתם? אבקש מקורות
תשובה: מותר לטעת עצי נוי אם הם לא על הקברים אלא בין הקברים. מותר לעקור את העצים אם רוצים, אין צורך להתחשב במשפחות מכיוון שלא כל משפחה תיקבע כיצד יראה בית העלמין. הדבר נתון להחלטת החברא קדישא שאחראים על בית העלמין. בספר גשר החיים יש פרק שלם שדן בנושא.
שאלה: ירקות עלים קפואים נקיים - חברת בודק: האם מותר לאכול את הירקות הקפואים ברוקולי כרובית וכו של חברת "בודק"? כתוב שאין צורך בבדיקה ושהם נקיים? האם ישנן חברות אחרות שמשווקות ירקות עלים כמו ברוקולי וכד נקיים? קפואים טריים?
תשובה: ידוע לי על חברת "עדן" עם כשרות של העדה חרדית. אולי יש עוד. לגבי חברת "בודק" הרבנות הראשית לא פסלה את השיווק שלה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: שימוש בשמן שביעית: קיבלנו שמן זית של שביעית מיהודי שומר תורה ומצוות. לשאלתנו האם השמן הופקר בשנה השמינית נענינו בתשובה לא ברורה (לבסוף הוא אמר "כן"), האם מותר להשתמש בשמן לאכילה? (אולי מותר בו שימוש אחר?) האם אנחנו צריכים להפקיר את השמן? ברור שלא נעשה שימוש מסחרי בשמן, אך האם יש משמעות לכך שאנחנו לא יודעים האם כמות השמן שנאספה ע"י אותו יהודי לא עלתה על הכמות המותרת בשביעית (60-75 ליטר ככול שידוע לנו)?
תשובה: יש חובה לבער כל שמן בשביעית (אלא א"כ נשאר פחות מג' סעודות). ועל כן בודאי שהשמן היה חייב בביעור. הכמות הנזכרת היא לעניין מסחר, ובכך הכמות הנזכרת (60-75 ליטר) זה בערך הכמות שהותר לאסוף בשביעית לשנה שלמה. (15 כדים שבכל אחד 3-4 ליטר). על כן לא ברור לי שיש כאן אסור באיסוף, בכל אופן זה לא פוסל את השמן. כמו כן לא ברור אם נעשה ביעור, אבל יש הרבה פוסקים שאומרים שאם היה אונס או שכחה אפשר לבער בשעה שמקבלים. על כן נראה שאפשר כעת לבער את השמן, על ידי הפקר בפני ג' ולחזור ולזכות בכך, ולאחר מכן לאכול אותו בקדושת שביעית, כמו כן כל המאכלים שיבושלו בסיר זה יהיו קדושים בקדושת שביעית. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: לימודים במקום בעייתי: אני משלים בגרויות בבית ספר אקסטרני בעיר בה אני מתגורר. נשאר לי עוד שנה וקצת עד לסיום הלימודים ואז בעז"ה אני מתכנן ללכת למכללה. בכיתה בה אני לומד לומדים גם בנים וגם בנות. אין הפרדה בישיבה. דבר זה מאוד מפריע לי ולא עלינו גורם לי למחשבות זרות. שנה שעברתי שלמדתי באותו מקום נכשלתי מספר פעמים ולא היה לי קל כל פעם לצאת מהסבך של היצר. בנוסף על כך גם המורים אינם שומרי תורה ומצוות ולעיתים משלבים בתוכן השיעור דעות והשקפות עולם משלהם. האם להמשיך ללמוד במקום אשר גורם לי לנפילות? דבר זה מאוד חשוב לי כי אני צריך את התעודה. אך האם בכל מחיר להישאר ולנסות כמה שיותר להימנע ולהתגבר?
תשובה: אני מבין שאת השנה אתה צריך לסיים. תשתדל למזער את הנזקים, לשבת קדימה במקום נפרד, לא ליצור קשרים חברתיים מיותרים וכדו'. האם יש מקום אחר לשנה הבאה?